題冤句宋少府廳留別
作者：劉長卿
朝代：唐

paragraphs: 宋侯人之秀，獨步南曹吏。
世上無此才，天生一公器。
尚甘黃綬屈，未適青雲意。
洞澈萬頃陂，昂藏千里驥。
從宦聞苦節，應物推高誼。
薄俸不自資，傾家共人費。
顧予倦棲託，終日憂窮匱。
開口即有求，私心豈無愧。
幸逢東道主，因輟西征騎。
對話堪息機，披文欲忘味。
壺觴招過客，几案無留事。
綠樹映層城，蒼苔覆閑地。
一言重然諾，累夕陪宴慰。
何意秋風來，颯然動歸思。
留歡殊自愜，去念能爲累。
草色愁別時，槐花落行次。
臨期仍把手，此會良不易。
他日瓊樹枝，相思勞夢寐。